[pic] | EUROOPAN YHTEISÖJEN KOMISSIO |

Bryssel 15.10.2009

KOM(2009) 541 lopullinen

2009/0153 (CNS)

Ehdotus:

NEUVOSTON ASETUS

tulokaslajien ja paikallisesti esiintymättömien lajien käytöstä vesiviljelyssä annetun asetuksen (EY) N:o 708/2007 muuttamisesta

{SEC(2009)1347}

PERUSTELUT

EHDOTUKSEN TAUSTA

- Ehdotuksen perustelut ja tavoitteet

Kesäkuun 11. päivänä vuonna 2007 annettiin neuvoston asetus (EY) N:o 708/2007 tulokaslajien ja paikallisesti esiintymättömien lajien käytöstä vesiviljelyssä. Siinä vahvistetaan puitteet, jotka kattavat tulokaslajeihin ja paikallisesti esiintymättömiin lajeihin liittyvät vesiviljelykäytänteet mainittujen lajien ja niihin liittyvien muiden kuin siirrettävien lajien vesielinympäristöihin kohdistuvien mahdollisten vaikutusten arvioimiseksi ja minimoimiseksi. Asetuksessa säädetään kansallisella tasolla luotavasta lupajärjestelmästä.

Mainitun asetuksen 2 artiklan 7 kohdan mukaisesti kyseisten lajien alueelle tuominen ja alueelta toiselle siirtäminen "suljetuissa" vesiviljelylaitoksissa tapahtuvaa käyttöä varten voidaan myöhemmässä vaiheessa vapauttaa asetuksen III luvussa säädetystä lupavaatimuksesta uusien tieteellisten tietojen ja lausuntojen perusteella.

Kuudennesta puiteohjelmasta rahoitettiin tulokaslajien ympäristövaikutuksia vesiviljelyssä tarkasteleva yhtenäinen toiminta nimeltä "Environmental impacts of alien species in aquaculture" (IMPASSE-hanke). Sen yleisenä tavoitteena oli laatia ohjeet alueelle tuomista ja alueelta toiselle siirtämistä koskeviksi ympäristöä säästäviksi käytännöiksi vesiviljelyn alalla. Lisäksi siinä oli tarkoitus arvioida erityisesti, voidaanko nykyaikaisia maalla sijaitsevia suljettuja vesiviljelylaitoksia pitää bioturvallisina, ja missä määrin kyseisiin laitoksiin tehtävät siirrot voidaan erottaa yhteisön sääntöjen mukaisista avoimiin vesiviljelylaitoksiin tehtävistä siirroista.

IMPASSE-hankkeesta äskettäin toimitettu loppuraportti sisälsi määritelmän "suljetuista vesiviljelylaitoksista", joiden osalta tulokaslajeihin liittyvää riskitasoa voitaisiin alentaa merkittävästi, kenties jopa hyväksyttävälle tasolle, jos siirrettävien ja muiden kuin siirrettävien eliöiden vapaaksipääsymahdollisuus otetaan huomioon kuljetuksen aikana ja vastaanottavan laitoksen tarkoin määritellyissä käytännöissä. Tämä tarkoittaa, että tulokaslajien alueelle tuominen ja alueelta toiselle siirtäminen tällaisissa laitoksissa tapahtuvaa käyttöä varten voitaisiin tietyin edellytyksin vapauttaa lupavaatimuksesta. IMPASSE-raportissa annettu "suljetun vesiviljelylaitoksen" määritelmä on yksityiskohtaisempi ja tiukempi kuin neuvoston asetuksen (EY) N:o 708/2007 3 artiklan 3 kohdassa oleva nykyinen määritelmä. IMPASSEn määritelmässä vahvistetaan tärkeimmät ominaisuudet, jotka "suljetulla vesiviljelylaitoksella" pitäisi olla, jotta sen bioturvallisuus voidaan varmistaa.

IMPASSE-hankkeessa saatujen tulosten mukaan "suljettu järjestelmä" on vesiviljelylaitos, jonka päästöt eivät ole millään tavoin yhteydessä avovesiin ennen kuin ne siivilöidään, suodatetaan tai perkoloidaan ja käsitellään, jotta estetään viljellyn kannan tai siihen liittyvien eliöiden pääsy laitoksen ulkopuolelle.

Suljetut säiliöjärjestelmät perustuvat sulkutekniikkaan, jolla varmistetaan, etteivät luonnonvaraiset ja viljellyt vesieliöt pääse kosketuksiin toistensa kanssa. Suljetut laitokset perustuvat yleensä kiertovesijärjestelmiin. Näihin järjestelmiin liittyy erittäin alhainen riski eliöiden vapaaksipääsystä (Occhipinti et al. 2008), ja suurimmat ongelmat aiheutuvat siirrettäessä eliöitä laitokseen tai laitoksesta.

Näillä järjestelmillä estetään kiinteän jätteen pääsy vesiympäristöön sekä siirrettävien ja muiden kuin siirrettävien eliöiden pääsy vapaaksi laitoksesta, ja niiden odotetaan estävän tautien ja loisten siirtymisen luonnonvaraisten ja viljeltyjen vesieliöiden välillä sekä laitokselle ympäristötekijöiden, kuten tulvien, petoeläinten (esim. lintujen), varkauksien ja vandalismin vuoksi aiheutuvat tappiot.

Niiden tärkeimmät osatekijät ovat seuraavat: fyysinen este luonnonvaraisten ja viljeltyjen eliöiden välillä, kiinteän jätteen käsittely, kuolleiden eliöiden asianmukainen hävittäminen, sekä laitokseen tulevan ja siitä poistuvan veden seuranta ja käsittely.

Näitä järjestelmiä määriteltäessä on otettava huomioon, että vesi ei ole ainoa kanava, jonka kautta loisia, tauteja ja muita lajeja pääsee siirtymään. Muita leviämisvälineitä ovat esimerkiksi kuljetusjärjestelmät tai jätteiden epäasianmukainen käsittely.

Sen vuoksi voidaan tietyin edellytyksin katsoa, että riskit, jotka liittyvät tulokaslajien ja paikallisesti esiintymättömien lajien alueelle tuomiseen ja alueelta toiselle siirtämiseen tarkoin määritellyissä ja bioturvallisissa suljetuissa vesiviljelylaitoksissa käyttöä varten, ovat vähäisiä ja hyväksyttäviä, minkä vuoksi se voidaan vapauttaa lupamenettelystä. Tämän ehdotuksen tarkoituksena on tehdä "suljetun vesiviljelylaitoksen" määritelmään tarvittavat tekniset muutokset, jotta tulokaslajien ja paikallisesti esiintymättömien lajien alueelle tuominen ja alueelta toiselle siirtäminen tällaisissa laitoksissa käyttöä varten voidaan vapauttaa neuvoston asetuksen (EY) N:o 708/2007 III luvussa säädetystä lupavaatimuksesta. Tavoitteena on karsia byrokratiaa varmistaen samalla, että ympäristönsuojelun taso tulokaslajien ja paikallisesti esiintymättömien lajien käytössä vesiviljelyssä on riittävä.

- Yleinen tausta

Lajien leviäminen niiden luontaisten levinneisyysalueiden ulkopuolelle lisääntyy vauhdilla liikenteen määrän, kaupan ja matkailun kasvun johdosta. Tulokaslajien invaasioiden tunnustetaan laajalti olevan yksi suurimmista syistä biologisen monimuotoisuuden maailmanlaajuiseen heikkenemiseen. Niillä voi olla haitallisia taloudellisia, sosiaalisia ja ympäristövaikutuksia. Tulokaslajit voivat toimia uusien tautien välittäjinä, muuttaa ekosysteemejä, kilpailla kotoperäisten lajien kanssa jne.

Neuvoston asetuksessa (EY) N:o 708/2007 käsitellään tätä ongelmaa vain osittain. Yleisen toimintaympäristön kannalta olisi syytä pitää mielessä eräistä tuoreista yhteisön hankkeista (IMPASSE ja DAISY) saadut tiedot. Niiden mukaan tärkeimmät tekijät, joiden katsotaan olevan vastuussa tulokaslajien leviämisestä Euroopan rannikkomerille ja sisävesille ovat seuraavat: laivojen painolastivesi ja laivan pohjan kasvusto (30 % kaikista leviämistapauksista), meri- ja sisävesikanavat (24 %), ja vesiviljely- ja istutuskäytännöt, joiden osuus on 20 %. Muiden tekijöiden, jotka liittyvät esim. koristekäyttöön tai tutkimustarkoituksiin tai joiden tarkoitus ei ole tiedossa, osuus on 26 %. Komissio julkaisi joulukuussa 2008 tiedonannon "Tavoitteena haitallisia vieraslajeja koskeva EU:n strategia", jonka tarkoituksena oli laatia EU:n tasolla yleinen strategia haitallisten vieraslajien ongelman ratkaisemiseksi.

Yhteisön vesiviljelyalan kestävää kehittämistä koskevassa strategiassa (2002) oli jo todettu, että tulokaslajien leviämiseen liittyviä riskejä on vesiviljelyssä tarpeen vähentää. Sen vuoksi 11. kesäkuuta 2007 annettiin neuvoston asetus (EY) N:o 708/2007 tulokaslajien ja paikallisesti esiintymättömien lajien käytöstä vesiviljelyssä. Tuolloin ei kuitenkaan tehty mitään päätöksiä suljettujen vesiviljelylaitosten bioturvallisuudesta. Jäsenvaltioiden näkökannat poikkesivat toisistaan, eikä päätöksen tueksi ollut saatavilla tieteellisiä lausuntoja. Tästä syystä päätettiin lykätä mahdollisen vapautuksen myöntämistä tulokaslajien alueelle tuomiselle ja alueelta toiselle siirtämiselle tällaisissa laitoksissa tapahtuvaa käyttöä varten.

- Voimassa olevat aiemmat säännökset

Neuvoston asetus (EY) N:o 708/2007 tulokaslajien ja paikallisesti esiintymättömien lajien käytöstä vesiviljelyssä.

- Johdonmukaisuus suhteessa unionin muuhun politiikkaan ja muihin tavoitteisiin

Ehdotus on johdonmukainen sellaisten unionin muiden politiikkojen ja tavoitteiden kanssa, joilla pyritään varmistamaan ympäristönsuojelun korkea taso sekä yksinkertaistamaan ja keventämään hallintotyötä.

KUULEMISET JA VAIKUTUSTEN ARVIOINTI

- Asiantuntijatiedon käyttö

Ehdotuksen laadinnan teknisenä perustana on käytetty IMPASSE-hankkeen tuloksia. Kyseiseen Hullin yliopiston koordinoimaan yhtenäiseen toimintaan osallistui 14 yhteistyökumppania. Myös Euroopan vesiviljelyalan tuottajien järjestö (FEAP) osallistui siihen. IMPASSE-hankkeen puitteissa järjestettiin kaksi seminaaria (vuonna 2007 Unkarissa ja vuonna 2008 Italiassa), joihin osallistuminen oli hyvin aktiivista. Niissä käsiteltiin muun muassa suljettujen vesiviljelylaitosten kysymystä. Arviointien ja keskustelujen tulokset, joiden yhteenveto esitetään edellä 1 jaksossa, saivat yhteistyökumppanit laatimaan tiukemman määritelmän "suljetulle vesiviljelylaitokselle".

- Vaikutustenarviointi ja sidosryhmien kuuleminen

Neuvoston asetusta (EY) N:o 708/2007 sovelletaan kaikkiin vesiviljelylaitoksiin. Sen antamishetkellä ei kuitenkaan tehty mitään päätöksiä suljettujen vesiviljelylaitosten bioturvallisuudesta. Tällaisiin laitoksiin tehtävät siirrot erotetaan kuitenkin muunlaisiin laitoksiin tehtävistä siirroista, ja niitä pidetään yleensä "rutiininomaisina siirtoina", joissa etukäteen tehtävät ympäristöarvioinnit eivät ole pakollisia (2 artiklan 6 kohta).

IMPASSE-hankkeessa laadittiin suljetun vesiviljelylaitoksen määritelmä, jossa yksilöidään ominaisuudet, jotka kyseisillä laitoksilla on oltava, jotta niitä voidaan pitää bioturvallisina. Tämä määritelmä on aiempaa tiukempi, ja se varmistaa paremman ympäristönsuojelun. Jos asetuksen (EY) N:o 708/2007 3 artiklan 3 kohdassa annettua suljetun vesiviljelylaitoksen nykyistä määritelmää muutettaisiin ottamalla käyttöön IMPASSE-hankkeen tuloksiin perustuva uusi määritelmä, tulokaslajien ja paikallisesti esiintymättömien lajien alueelle tuominen ja alueelta toiselle siirtäminen tällaisissa laitoksissa käyttöä varten voitaisiin vapauttaa lupavaatimuksesta. Tämä edellyttää kuitenkin neuvoston asetuksen (EY) N:o 708/2007 muuttamista, jota ei voida toteuttaa komitologiamenettelyllä. Suljettuja vesiviljelylaitoksia koskevat IMPASSE-hankkeen tulokset esiteltiin kuitenkin kalastus- ja vesiviljelyalan hallintokomiteassa, ja monet jäsenvaltiot kannattivat nykyisen määritelmän parantamista mainitun vapautuksen myöntämiseksi. Sen vuoksi laadittiin tämä ehdotus neuvoston asetuksen (EY) N:o 708/2007 muuttamisesta. Sen tavoitteena on karsia lupamenettelyyn liittyvää byrokratiaa sellaisten suljettujen vesiviljelylaitosten osalta, jotka voidaan katsoa bioturvallisiksi.

Muutosehdotus ei aiheuta suuria tai merkittäviä muutoksia asetukseen. Suljetun vesiviljelylaitokseen määritelmään ja siihen liittyviin säännöksiin on tarpeen tehdä teknisiä mukautuksia suunnitellun vapautuksen mahdollistamiseksi.

Ehdotukseen neuvoston asetukseksi (EY) N:o 708/2007 liittyi komission oma vaikutustenarviointi (SEC (2006) 421). IMPASSE-hankkeen puitteissa toteutettu yhtenäinen toiminta on jo tarjonnut teknisen perustan päätökselle, jonka mukaan tulokaslajien alueelle tuominen ja alueelta toiselle siirtäminen "suljetuissa" vesiviljelylaitoksissa tapahtuvaa käyttöä varten voidaan vapauttaa lupavaatimuksesta. Ehdotuksen vaikutukset ovat myös hyvin rajalliset, sillä sitä sovelletaan vain suljettuihin vesiviljelylaitoksiin. Kyseiset laitokset saavat ehdotetusta yksinkertaistuksesta kuitenkin etua, kun aikaa ja resursseja vievät lupamenettelyt poistuvat. Tällä muutoksella varmistetaan, että ympäristönsuojelun taso säilyy ennallaan, ja samalla se auttaa tuottamaan myönteisiä sosiaalisia ja taloudellisia vaikutuksia vapauttamalla kyseiset laitokset lupamenettelyihin liittyvistä kustannuksista. Tähän vähäiseen asetusmuutokseen kohdistuva erityinen vaikutustenarviointi ei näin ollen tarjoaisi mitään lisäarvoa, sillä kyseessä on pelkkä teknistä seikkaa koskeva hallinnollinen päätös, jonka vaikutukset ovat marginaaliset. Olisi kohtuutonta investoida lisävoimia ja -aikaa muodollisen vaikutustenarvioinnin laatimiseen.

EHDOTUKSEEN LIITTYVÄT OIKEUDELLISET NÄKÖKOHDAT

- Ehdotetun toimen lyhyt kuvaus

Asetuksen (EY) N:o 708/2007 2 artiklan 7 kohdan mukaisesti tulokaslajien ja paikallisesti esiintymättömien lajien alueelle tuominen ja alueelta toiselle siirtäminen "suljetuissa" vesiviljelylaitoksissa tapahtuvaa käyttöä varten voidaan myöhemmässä vaiheessa vapauttaa asetuksen III luvussa tarkoitetusta lupavaatimuksesta uusien tieteellisten tietojen ja lausuntojen perusteella.

Ehdotetun toimen tavoitteena on vapauttaa bioturvalliset suljetut vesiviljelylaitokset asetuksen III luvussa säädetystä lupavaatimuksesta. Tieteelliset lausunnot huomioon ottaen ehdotuksessa muutetaan suljetun vesiviljelylaitoksen nykyistä määritelmää lisäämällä siihen asiaankuuluvat ominaisuudet, joilla varmistetaan, että siirrettävien ja muiden kuin siirrettävien eliöiden pääsy luonnonympäristöön ei ole tällaisista laitoksista mahdollista. Lisäksi siinä otetaan käyttöön uusi säännös, joka koskee tulokaslajien ja paikallisesti esiintymättömien lajien kuljetusta suljettuihin vesiviljelylaitoksiin. Jäsenvaltioiden on tämän vuoksi laadittava luettelo suljetuista vesiviljelylaitoksistaan. Luettelo on julkaistava komission asetuksen (EY) N:o 535/2008 mukaisesti käyttöön otetulla internetsivustolla, ja sitä on päivitettävä säännöllisesti. Muutamia artikloja ja liitettä I muutetaan vastaamaan uusia säännöksiä.

- Oikeusperusta

Euroopan yhteisön perustamissopimuksen 37 artikla ja 299 artiklan 2 kohta muodostavat ehdotuksen oikeusperustan.

- Toissijaisuusperiaate

Ehdotus kuuluu yhteisen kalastuspolitiikan alaan, jossa yksinomainen toimivalta on yhteisöllä. Sen vuoksi toissijaisuusperiaatetta ei sovelleta.

- Suhteellisuusperiaate

Ehdotus on suhteellisuusperiaatteen mukainen. Muutoksessa on löydetty hyvä tasapaino ympäristönsuojelun ja vesiviljelyteollisuuden tarpeiden välille. Siirrot suljettuihin vesiviljelylaitoksiin, jotka täyttävät riittävän ympäristönsuojelun takaavat vaatimukset, olisi vapautettava asetuksessa säädettyyn lupamenettelyyn liittyvistä hallinnollisista rasitteista ja kustannuksista. Yksinkertaistaminen ja byrokratian karsiminen ovat tärkeitä tavoitteita.

- Sääntelytavan valinta

Neuvoston asetuksen (EY) N:o 708/2007 2 artiklan 7 kohdan mukaisesti päätös siitä, vapautetaanko tulokaslajien ja paikallisesti esiintymättömien lajien alueelle tuominen ja alueelta toiselle siirtäminen suljetuissa vesiviljelylaitoksissa tapahtuvaa käyttöä varten asetuksessa vahvistetusta lupavaatimuksesta, tehtäisiin asetuksen (EY) N:o 2371/2002 30 artiklan 2 kohdassa tarkoitetun menettelyn (komitologia) jälkeen. Kyseisten siirtojen vapauttaminen lupavaatimuksesta edellyttää kuitenkin suljetun vesiviljelylaitoksen määritelmän muuttamista ja näin ollen neuvoston asetuksen muuttamista, jota ei voida toteuttaa komitologiamenettelyllä. Neuvoston asetus voidaan muuttaa ainoastaan toisella asetuksella.

TALOUSARVIOVAIKUTUKSET

Ehdotuksella ei ole vaikutuksia yhteisön talousarvioon.

2009/0153 (CNS)

Ehdotus:

NEUVOSTON ASETUS

tulokaslajien ja paikallisesti esiintymättömien lajien käytöstä vesiviljelyssä annetun asetuksen (EY) N:o 708/2007 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 37 artiklan ja 299 artiklan 2 kohdan,

ottaa huomioon komission ehdotuksen[1],

ottaa huomioon Euroopan parlamentin lausunnon[2],

ottaa huomioon Euroopan talous- ja sosiaalikomitean lausunnon[3],

sekä katsoo seuraavaa:

1. Asetuksessa (EY) N:o 708/2007[4] vahvistetaan puitteet, jotka kattavat tulokaslajeihin ja paikallisesti esiintymättömiin lajeihin liittyvät vesiviljelykäytänteet mainittujen lajien ja niihin liittyvien muiden kuin siirrettävien lajien vesielinympäristöihin kohdistuvien mahdollisten vaikutusten arvioimiseksi ja minimoimiseksi. Asetuksen 2 artiklan 7 kohdan mukaisesti tulokaslajien ja paikallisesti esiintymättömien lajien alueelle tuominen ja alueelta toiselle siirtäminen suljetuissa vesiviljelylaitoksissa tapahtuvaa käyttöä varten voidaan myöhemmässä vaiheessa vapauttaa asetuksen III luvussa tarkoitetusta lupavaatimuksesta uusien tieteellisten tietojen ja lausuntojen perusteella.

2. Yhteisön rahoittamassa tulokaslajien ympäristövaikutuksia vesiviljelyssä tarkastelleessa yhtenäisessä toiminnassa nimeltä "Environmental impacts of alien species in aquaculture" (IMPASSE) on laadittu "suljettuja vesiviljelylaitoksia" koskeva uusi määritelmä. Tällaisten laitosten osalta tulokaslajeihin ja paikallisesti esiintymättömiin lajeihin liittyvä riskitaso voitaisiin alentaa hyväksyttävälle tasolle, jos viljeltävien ja muiden kuin siirrettävien eliöiden vapaaksipääsymahdollisuus otetaan huomioon kuljetuksen aikana, ja jos vastaanottavassa laitoksessa sovelletaan tarkoin määriteltyjä käytäntöjä. Alueelle tuominen ja alueelta toiselle siirtäminen suljetuissa vesiviljelylaitoksissa tapahtuvaa käyttöä varten olisi vapautettava lupavaatimuksesta, jos kyseiset edellytykset täyttyvät.

3. Sen vuoksi on tarpeen muuttaa asetuksen (EY) N:o 708/2007 3 artiklan 3 kohdassa annettua "suljetun vesiviljelylaitoksen" määritelmää lisäämällä siihen tiettyjä ominaisuuksia, joiden tarkoituksena on varmistaa kyseisten laitosten bioturvallisuus.

4. Jäsenvaltioiden olisi laadittava luettelo alueellaan sijaitsevista suljetuista vesiviljelylaitoksista. Avoimuuden vuoksi luettelo olisi julkaistava komission asetuksen (EY) N:o 535/2008[5] mukaisesti käyttöön otetulla internetsivustolla, ja sitä olisi päivitettävä säännöllisesti.

5. Näiden muutosten vuoksi asetukseen on tarpeen tehdä eräitä muitakin muutoksia.

6. Sen vuoksi neuvoston asetusta (ETY) N:o 708/2007 olisi muutettava,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 708/2007 seuraavasti:

(1) Korvataan 2 artiklan 7 kohta seuraavasti:

"7. Tämän asetuksen III–VI lukua ei sovelleta tulokaslajien tai paikallisesti esiintymättömien lajien siirtoihin suljetuissa vesiviljelylaitoksissa pitämistä varten, jos kuljetus toteutetaan oloissa, jotka estävät kyseisten lajien ja muiden kuin siirrettävien lajien pääsyn vapaaksi.

Jäsenvaltioiden on laadittava luettelo alueellaan sijaitsevista, 3 artiklan 3 kohdassa olevan määritelmän mukaisista suljetuista vesiviljelylaitoksista, ja päivitettävä luetteloa säännöllisesti. Luettelo on julkaistava komission asetuksen (EY) N:o 535/2008 4 artiklan 2 kohdan mukaisesti käyttöön otetulla internetsivustolla."

(2) Muutetaan 3 artikla seuraavasti:

a) korvataan 3 kohta seuraavasti:

"3. 'suljetulla vesiviljelylaitoksella' tarkoitetaan laitosta,

a) jossa vesiviljelyä harjoitetaan vesiympäristössä, jossa on kiertovesijärjestelmä ja jonka päästöt eivät ole millään tavoin yhteydessä avovesiin ennen kuin ne siivilöidään, suodatetaan tai perkoloidaan ja käsitellään, jotta estetään kiinteän jätteen pääsy vesiympäristöön sekä sellaisten viljeltyjen lajien ja muiden kuin siirrettävien lajien pääsy laitoksen ulkopuolelle, jotka voivat selvitä hengissä ja lisääntyä myöhemmin;

ja

b) jolla ympäristötekijöiden, kuten tulvien, petoeläinten (esim. lintujen), varkauksien ja vandalismin vuoksi aiheutuvat tappiot on estetty ja jolla kuolleiden eliöiden asianmukainen hävittäminen on taattu;".

b) korvataan 16 kohta seuraavasti:

"16. 'rutiininomaisella siirrolla' tarkoitetaan vesieliöiden sellaista siirtämistä lähteestä, johon liittyy vähäinen riski muiden kuin siirrettävien lajien siirtymisestä ja josta ei aiheudu haitallisia ekologisia vaikutuksia vesieliöiden ominaisuuksien ja/tai käytettävän vesiviljelymenetelmän, johdosta;".

(3) Korvataan 14 artikla seuraavasti:

"14 artikla

Vesiviljelylaitoksiin päästäminen rutiininomaisen alueelle tuomisen tapauksessa

Kun on kyse rutiininomaisesta alueelle tuomisesta, vesieliöiden päästäminen vesiviljelylaitoksiin sallitaan ilman karanteenia tai koepäästämistä, ellei toimivaltainen viranomainen poikkeuksellisesti toisin päätä neuvoa-antavan komitean erityislausunnon perusteella. Siirtoja suljetusta vesiviljelylaitoksesta avoimeen vesiviljelylaitokseen ei pidetä rutiininomaisina siirtoina."

(4) Muutetaan liite I seuraavasti:

a) korvataan ensimmäisen kohdan teksti seuraavasti:

"Tietojen tukena on aina kun mahdollista oltava viittaukset tieteelliseen kirjallisuuteen ja selvitys omakohtaisesta tietojenvaihdosta tiedemaailman edustajien ja kalastusalan asiantuntijoiden kanssa."

b) Muutetaan D kohta (Vuorovaikutus kotoperäisten lajien kanssa) seuraavasti:

- korvataan 1 kohta seuraavasti:

"1) Mitkä ovat alueelle tuodun lajin selviytymis- ja asettumismahdollisuudet, jos se pääsee vapaaksi?"

- korvataan 6 kohta seuraavasti:

"6) Selviytyykö tuotava eliö ehdotetulla tuontialueella ja onnistuuko sen lisääntyminen siellä, vai tarvitaanko vuosittaisia istutuksia?"

2 artikla

Tämä asetus tulee voimaan päivänä sen jälkeen, kun se on julkaistu Euroopan unionin virallisessa lehdessä .

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

[1] , , s. .

[2] , , s. .

[3] , , s. .

[4] EUVL L 168, 28.6.2007, s. 1.

[5] EUVL L 156, 14.6.2008, s. 6.